Diari Oficial de la Generalitat Valenciana


Sumari del DOGV 7064, del 10-07-2013 (2013/7300)

LLEI 2/2013, de 4 de juliol, de la Generalitat, de Creació del Col·legi Oficial de Criminòlegs de la Comunitat Valenciana
-------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2013/07/04/2/dof/vci/html**

### Dades del document

Número de DOGV
:   7064

Data del DOGV
:   10-07-2013

Secció del DOGV
:   I. DISPOSICIONS GENERALS

Número del document
:   2013/7300


Data del document
:   04-07-2013

Organisme emissor
:   Presidència de la Generalitat

Tipus de document
:   Llei

Descriptors 

:   * legislació
    * criminologia
    * col·legi professional

LLEI 2/2013, de 4 de juliol, de la Generalitat, de Creació del Col·legi Oficial de Criminòlegs de la Comunitat Valenciana [2013/7300]  
Sia notori i manifest a tots els ciutadans que Les Corts han aprovat i jo, d'acord amb el que establixen la Constitució i l'Estatut d'Autonomia, en nom del rei, promulgue la Llei següent:  
  
PREÀMBUL  
  
La Constitució Espanyola, en l'article 149.1.18, reserva a l'Estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals.   
La legislació bàsica estatal en esta matèria es troba arreplegada en la Llei 2/1974, de 13 de febrer, sobre Col·legis Professionals, modificada per la Llei 74/1978, de 26 de desembre; el Reial Decret Llei 5/1996, de 7 de juny; la Llei 7/1997, de 14 d'abril; el Reial Decret Llei 6/2000, de 23 de juny; la Llei 25/2009, de 22 de desembre, i la Llei 5/2012, de 6 de juliol.  
Per la seua banda, l'Estatut d'Autonomia de la Comunitat Valenciana, en l'article 49.1.22, conferix a la Generalitat competència exclusiva en matèria de col·legis professionals i exercici de les professions titulades, sense perjuí del que disposen els articles 36 i 139 de la Constitució.   
  
Fent ús d'estes competències, es va promulgar la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, l'article 7 de la qual disposa que la creació de col·legis professionals amb àmbit d'actuació a la Comunitat Valenciana es farà mitjançant una llei de la Generalitat.  
El 29 d'octubre de 2008, el president de l'Associació de Criminòlegs d'Alacant (ACRA) va formalitzar una petició de creació del Col·legi Oficial de Criminòlegs de la Província d'Alacant, de conformitat amb allò que es va acordar en l'Assemblea General de la mencionada entitat en data 27 de febrer de 2008, segons certificat d'1 de setembre de 2008, expedit per la secretària amb el vistiplau del president.  
Per la seua banda, el 13 de gener de 2009, el president de l'Associació de Criminòlegs de València i Castelló (ACRIVAC) van formalitzar petició de creació del Col·legi Oficial de Criminòlegs de la Província de València, de conformitat amb allò que es va acordar en l'Assemblea General de la dita entitat en data 18 de desembre de 2009, segons certificat expedit pel secretari amb el vistiplau del president.  
Així mateix, el 7 de desembre de 2010, el president de l'Associació Professional de Criminòlegs de la Comunitat Valenciana va formular nova petició de creació del Col·legi Oficial de Criminòlegs de la Comunitat Valenciana, de conformitat amb allò que es va acordar en l'Assemblea General de la mencionada entitat el 23 de febrer de 2009, segons certificat expedit pel secretari, amb el vistiplau del president, el 23 de febrer de 2009.  
D'acord amb el que disposa l'article 73 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'òrgan administratiu que va tramitar els esmentats procediments va acordar la seua acumulació, atés que estos guardaven identitat substancial o íntima connexió.   
  
Com que en este cas concorre identitat substancial en les tres peticions de creació de col·legis professionals, ja que totes afecten la mateixa titulació Llicenciat/ada, o Graduat/ada en Criminologia i la mateixa professió criminòleg/òloga, mitjançant un acord, de 19 d'abril de 2011, del director general de Justícia i Menor, de la Conselleria de Justícia i Administracions Públiques, es va disposar l'acumulació dels expedients de petició de creació dels col·legis professionals, Col·legi Oficial de Criminòlegs de la Província d'Alacant, Col·legi Oficial de Criminòlegs de la Província de València i Col·legi Oficial de Criminòlegs de la Comunitat Valenciana, en un únic procediment administratiu.  
  
Quant a la titulació professional o altres requisits per a la incorporació al col·legi, s'exigiria estar en possessió de la Llicenciatura en Criminologia, arreplegat pel Reial Decret 858/2003, de 4 de juliol, pel qual s'establix el títol universitari oficial de Llicenciat en Criminologia, o títol oficial de Grau en Criminologia.   
Per Resolució de 23 de desembre de 2010, de la Secretaria General d'Universitats, es va publicar l'Acord del Consell de Ministres de 17 de desembre de 2010, pel qual es va establir el caràcter oficial de determinats títols de grau i la seua inscripció en el Registre d'Universitats, Centres i Títols, que s'impartixen en la Universitat Jaume I de Castelló i en la Universitat de València. Així mateix, mitjançant una Resolució de 27 de juny de 2011, de la Secretaria General d'Universitats, es va publicar l'Acord del Consell de Ministres de 17 de juny de 2011, per la qual es va establir el caràcter oficial de determinats títols de grau i la seua inscripció en el Registre d'Universitats, Centres i Títols, que s'impartix en la Universitat d'Alacant.   
L'interés públic en la creació de l'esmentat col·legi professional es fonamenta en el fet que la intervenció professional de criminòlegs en diversos camps suposa de fet una important intervenció en àmbits sensibles als més elementals drets dels ciutadans, com poden ser l'honor, la intimitat personal i familiar, la pròpia imatge, el lliure desenrotllament de la personalitat o la llibertat i seguretat de les persones, tant en relació amb majors d'edat com amb menors.   
  
Al seu torn, les anàlisis criminològiques poden donar lloc a polítiques públiques més o menys repressives o severes, articulades a través de mesures penals i policials de greu incidència en la vida dels ciutadans. Entre estes, les avaluacions de risc i perillositat, els dictàmens sobre tendències o dinàmiques delictives, l'anàlisi sobre elements criminògens i avaluacions de reincidència, les propostes de sancions o opció entre diversos mecanismes sancionadors, la valoració d'irregularitats en el compliment de penes i mesures i el dictamen que recomana el manteniment d'estes o la seua substitució per altres més oneroses, i les intervencions en processos de mediació d'adults i menors.  
  
A més, cal destacar, en este cas, que els estudis de criminologia no van tindre la forma de títol oficial, sinó arran de les directrius generals establides pel Reial Decret 858/2003, de 4 de juliol, i la primera promoció de llicenciats/ades va ser la de l'any 2006. No obstant això, fins llavors van proliferar títols diversos i de molt distinta qualitat i solvència que només tenen en comú apel·lar a la Criminologia en la seua denominació, i que poden donar lloc a un panorama professional de persones amb formacions molt diverses i ben sovint deficitàries, que puguen arrogar-se en públic i davant de les institucions la condició de criminòleg/òloga sense estar qualificats per un títol oficial.  
Això aconsella, en suma, que el col·lectiu, al constituir-se en col·legi professional, estiga sotmés a unes normes deontològiques i de control, pròpies d'estes corporacions de dret públic.   
Per tot el que s'ha exposat, resulta procedent la creació del Col·legi Oficial de Criminòlegs de la Comunitat Valenciana, en el qual s'integren els que, disposant de la titulació anteriorment esmentada, pretenguen desenrotllar professionalment l'activitat professional de criminòleg en l'àmbit de la Comunitat Valenciana.  
  
Article 1. Creació  
Es crea el Col·legi Oficial de Criminòlegs de la Comunitat Valenciana, com a corporació de dret públic, amb personalitat jurídica pròpia i plena capacitat per al compliment dels seus fins.  
  
Article 2. Àmbit territorial  
L'àmbit territorial del col·legi professional que es crea és el de la Comunitat Valenciana.  
  
Article 3. Àmbit personal  
Podran incorporar-se en el Col·legi Oficial de Criminòlegs de la Comunitat Valenciana els/les professionals que tinguen la titulació de Llicenciatura en Criminologia, a què es referix el Reial Decret 858/2003, de 4 de juliol, pel qual s'establix el títol universitari oficial de Llicenciat/ada en Criminologia, títol oficial de Graduat/ada en Criminologia, o titulació equivalent o que la substituïsca.  
Igualment, podran incorporar-se al Col·legi Oficial de Criminòlegs de la Comunitat Valenciana els que tinguen la titulació oficial de Llicenciat/ada en Criminologia, Graduat/ada en Criminologia, impartida en qualsevol de les universitats de l'Estat, segons acord aprovat pel Consell de Ministres d'acord amb la normativa vigent o que poguera aprovar-se en el futur, i decidisquen incorporar-s'hi.  
  
Article 4. Voluntarietat de la col·legiació   
La incorporació al Col·legi Oficial de Criminòlegs de la Comunitat Valenciana serà voluntària i respectarà el que disposa la normativa estatal.  
  
Article 5. Normativa reguladora  
El col·legi es regirà en totes les seues actuacions per la Llei 2/1974, de 13 de febrer, sobre Col·legis Professionals, i la normativa que la modifica, per la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, pel seu Reglament de desplegament aprovat pel Decret 4/2002, de 8 de gener, del Consell, per la seua llei de creació, pels seus estatuts, per la resta de la normativa interna, i tota la que siga aplicable generalment o subsidiàriament.  
  
Article 6. Relacions amb l'Administració  
El Col·legi Oficial de Criminòlegs de la Comunitat Valenciana es relacionarà amb l'Administració de la Generalitat, en els seus aspectes institucionals i corporatius, amb la conselleria competent en matèria de col·legis professionals, i quant a l'exercici de la seua activitat professional amb les conselleries que tinguen relació amb l'activitat de criminologia, sense perjuí de poder relacionar-se també amb altres administracions o conselleries quant a la matèria de què es tracte.  
  
DISPOSICIÓ TRANSITÒRIA  
  
Única. Procés constituent  
1. Les associacions promotores de la creació del Col·legi Oficial de Criminòlegs de la Comunitat Valenciana designaran una Comissió Gestora que, en el termini de sis mesos des de l'entrada en vigor d'esta llei, aprovarà uns estatuts provisionals del Col·legi Oficial de Criminòlegs de la Comunitat Valenciana, en els quals es regule la convocatòria i el funcionament de l'Assemblea Col·legial Constituent del dit col·legi, de la qual formaran part tots els professionals inscrits en les associacions que es troben en possessió de les titulacions especificades en l'article 3, així com aquells que, tot i posseir-les igualment, s'inscriguen en este termini. La convocatòria es publicarà en el Diari Oficial de la Comunitat Valenciana.  
2. L'Assemblea Col·legial Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Oficial de Criminòlegs de la Comunitat Valenciana i triarà els membres dels òrgans col·legials de govern.  
  
3. L'acta de l'Assemblea Col·legial Constituent es remetrà a la conselleria competent en matèria de col·legis professionals, i inclourà la composició dels seus òrgans de govern i els estatuts del col·legi, perquè verifique la seua legalitat i la conseqüent inscripció registral i publicació en el Diari Oficial de la Comunitat Valenciana.  
  
DISPOSICIÓ FINAL  
  
Única. Entrada en vigor  
Esta llei entrarà en vigor l'endemà de la seua publicació en el Diari Oficial de la Comunitat Valenciana.  
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
  
  
València, de 4 de juliol de 2013  
  
El president de la Generalitat,  
ALBERTO FABRA PART


Còpia Permalink ELI